טור מנוקד אורח חיים תקי
מוֹלְלִין מְלִילוֹת וּמְפָרְכִין קִטְנִיּוֹת בְּיוֹם טוֹב.
וּמְנַפֵּחַ מְעַט מְעַט וְאוֹכֵל אֲפִלּוּ בְּקָנוֹן וְתַמְחוּי.
אֲבָל לֹא בְּנָפָה וּכְבָרָה.

הַבּוֹרֵר קִטְנִיּוֹת אוֹ שְׁאָר דָּבָר -
אִם יֵשׁ טֹרַח בִּבְרִירַת הָאֹכֶל יוֹתֵר מִפְּסֹלֶת - כְּגוֹן שֶׁהָאֹכֶל מְרֻבֶּה, בּוֹרֵר כְּדַרְכּוֹ לִזְרֹק הַפְּסֹלֶת.
וְאִם טֹרַח יוֹתֵר בִּבְרִירַת הַפְּסֹלֶת - כְּגוֹן שֶׁהוּא דַּק, נוֹטֵל הָאֹכֶל וּמַנִּיחַ הַפְּסֹלֶת.
וְדַוְקָא כְּשֶׁהָאֹכֶל מְרֻבֶּה עַל הַפְּסֹלֶת בְּכַמּוּתוֹ, וּמְשַׁכַּחַת לָהּ בְּאֹכֶל מְרֻבֶּה וַאֲפִלּוּ הָכֵי יֵשׁ טֹרַח יוֹתֵר בִּבְרִירַת הַפְּסֹלֶת - כְּגוֹן שֶׁהוּא דַּק כְּדְפָּרִישִׁית.
אֲבָל אִם כַּמּוּת הַפְּסֹלֶת מְרֻבָּה - אָסוּר אֲפִלּוּ לְטַלְטַלּוֹ שֶׁהָאֹכֶל בָּטֵל בְּרֹב.
וּמִכָּל מָקוֹם לוּזִים וּבָטְנִים שֶׁנִּשְׁתַּבְּרוּ וַעֲדַיִן מְעֹרָבִין  בִּקְלִפֵּיהֶן, אַף עַל פִּי שֶׁהַפְּסֹלֶת מְרֻבָּה עַל הָאֹכֶל - מֻתָּרִין.
דְּלָא מִקְרִי פְּסֹלֶת מְרֻבָּה כֵּיוָן דְּאוֹרְחַיְהוּ בְּהָכֵי וְהָוֵי כְּמוֹ שׁוֹמֵר לַפְּרִי.
וְלֹא דָּמִי לַעֲצָמוֹת וּקְלִפִּין - כֵּיוָן שֶׁנִּפְרְדוּ לְגַמְרֵי מִן הָאֹכֶל.
אֵין מַסְנְנִין הַחַרְדָּל בַּמְּסַנֶּנֶת שֶׁלּוֹ, וְאֵין מַמְתִּיקִין אוֹתוֹ בְּגַחֶלֶת שֶׁל עֵץ.
אֲבָל בְּשֶׁל מַתֶּכֶת מֻתָּר.

אֵין תּוֹלִין הַמְּסַנֶּנֶת בְּיוֹם טוֹב לְסַנֵּן בָּהּ שְׁמָרִים.
הָיְתָה תְּלוּיָה וְעוֹמֶדֶת - מֻתָּר לִתֵּן בָּהּ שְׁמָרִים לְסַנְּנָן.
וּמַעֲרִים וְתֹלֶה אוֹתָהּ לִתֵּן בָּהּ רִמּוֹנִים וְנוֹתֵן בָּהּ שְׁמָרִים, וּבִלְבַד שֶׁיִּתֵּן בָּהּ רִמּוֹנִים תְּחִלָּה.

אֵין עוֹשִׂין גְּבִינָה בְּיוֹם טוֹב.

וְאֵין גּוֹזְזִין הַיָּרָק בְּמִסְפָּרַיִם שֶׁרְגִילִין לְחָתְכָם בָּהֶן מִן הַמְּחֻבָּר.
וּמְתַקְּנִין אֶת הַקֻּנְדָּס וְהָעַכָּבִיּוֹת.

אַף עַל פִּי שֶׁמֻּתָּר לִטְרֹחַ לְתַקֵּן צָרְכֵי סְעוּדָה בְּיוֹם טוֹב, מִכָּל מָקוֹם מַה שֶׁאֶפְשָׁר לְשַׁנּוֹת מִדֶּרֶךְ חֹל יַעֲשֶׂה.
הִלְכָּךְ הַמֵּבִיא כַּדֵּי יַיִן מִמָּקוֹם לְמָקוֹם, לֹא יְבִיאֵם בְּסַל וְקֻפָּה לָתֵת לְתוֹכָהּ אַרְבָּעָה אוֹ חֲמִשָּׁה כַּדִּים בְּיַחַד.
אֶלָּא יְבִיאֵם לְפָנָיו בְּיָדוֹ אֶחָד אֶחָד אוֹ שְׁנַיִם שְׁנַיִם דְּמוּכָח שֶׁלְּצֹרֶךְ יוֹם טוֹב מְבִיאָם.
וְכֵן כָּל כַּיּוֹצֵא בָּזֶה - יְשַׁנֶּה מִדֶּרֶךְ חֹל, אֲפִלּוּ אֵין בַּשִּׁנּוּי קַלּוּת הַמַּשָּׂא.
וְאִם אִי אֶפְשָׁר לוֹ לְשַׁנּוֹת - כְּגוֹן שֶׁזִּמֵּן הַרְבֵּה אוֹרְחִים וְצָרִיךְ לְמַהֵר וּלְהָבִיא לִפְנֵיהֶם, יַעֲשֶׂה כְּדַרְכּוֹ.